
MIŠLJENJE
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće:<RepeatBlock-Dec>
1.	pozdravlja napredak u provedbi nacionalnih programa država članica ostvaren 2023.; sa zabrinutošću primjećuje da je, unatoč zahtjevu da se sva sredstva za programsko razdoblje 2014. – 2020. potroše do lipnja 2024., 18 % sredstava FAMI-ja i 25 % sredstava Fonda za unutarnju sigurnost dodijeljenih državama članicama za to razdoblje i dalje neprijavljeno;
2.	prima na znanje prijedlog Komisije za povećanje gornjih granica naslova 4. i 6. u okviru revizije višegodišnjeg financijskog okvira u sredini razdoblja, kako bi se osigurala dostatna financijska sredstva za provedbu novog pakta o migracijama i azilu; naglašava da je potrebno osigurati odgovarajuća i pravovremena financijska sredstva Unije za države članice i agencije Unije kako bi se olakšalo djelotvorno upravljanje vanjskim granicama EU-a, uključujući mjere za sprečavanje nezakonitih migracija, uz istodobno podupiranje neometane provedbe prava Unije u području azila i migracija, uz istodobno osiguravanje poštovanja temeljnih prava; poziva Komisiju da prati, pomaže i nadzire pravodobno poduzimanje administrativnih, operativnih i pravnih koraka koji su državama članicama i agencijama Unije potrebni za potpunu provedbu novog pakta o migracijama i azilu do ljeta 2026., u skladu s rokovima utvrđenima u Zajedničkom provedbenom planu koji je Europska komisija objavila 12. lipnja 2024.;
3.	sa zabrinutošću napominje da je prema podacima Međunarodne organizacije za migracije (IOM) tijekom 2023. na migracijskim rutama diljem svijeta živote izgubilo najmanje 8565 osoba, što tu godinu čini najsmrtonosnijom dosad zabilježenom godinom za migrante; nadalje žali što se, usprkos tim zabrinjavajućim brojkama, broj migranata koji nezakonito pristižu u Uniju nastavio povećavati tijekom 2023. u usporedbi s prethodnim godinama; sa zabrinutošću primjećuje znatan jaz između broja izdanih odluka o vraćanju i broja stvarno provedenih vraćanja, naglašavajući potrebu za učinkovitijom politikom vraćanja; nadalje napominje da Komisija mora uložiti veće napore kako bi pomogla državama članicama u rješavanju problema nezakonitih prelazaka granice i uspješnoj provedbi vraćanja državljana trećih zemalja; poziva Komisiju da pomogne državama članicama u rješavanju problema nezakonitih dolazaka, zakonitih migracija i integracije državljana trećih zemalja te da istodobno poveća transparentnost i odgovornost fondova Unije za unutarnje poslove u trećim zemljama; podsjeća da bi Komisija trebala nastaviti poduzimati mjere u vezi s migracijama i azilom u okviru vanjskog djelovanja, što uključuje i pristup Tima Europa, i istodobno sačuvati ulogu Parlamenta; poziva Komisiju da poveća transparentnost i odgovornost pri programiranju i provedbi fondova Unije za unutarnje poslove u trećim zemljama; ponovno upućuje poziv Komisiji da podupre agencije Unije i države članice u okončanju poslovanja krijumčara i trgovaca ljudima na Sredozemlju kako se migranti ne bi upućivali na putovanja morem opasna po život; poziva Komisiju da razmotri nove politike za rješavanje problema nezakonitih migracija u skladu s načelom zabrane prisilnog udaljenja ili vraćanja;
4.	prima na znanje poziv država članica iz zaključaka Europskog vijeća od 9. veljače 2023. na mobilizaciju sredstava i resursa EU-a kako bi se državama članicama pomoglo u jačanju kapaciteta i infrastrukture za nadzor granica, kao i u nadzoru, radi sprečavanja neovlaštenih prelazaka granica i suzbijanja prekograničnog kriminala, u skladu s postojećim pravnim okvirom;
5.	potvrđuje da Komisija kontinuirano prati kriterije povezane s vladavinom prava s pomoću paketa instrumenata za vladavinu prava, među kojima je godišnje izvješće o vladavini prava, ali je i dalje zabrinut zbog toga što bi se usvajanjem pretjerano diplomatskog pristupa, nerazlikovanjem pojedinačnih i sistemskih pitanja u godišnjem izvješću o vladavini prava mogle trivijalizirati neke od najozbiljnijih i/ili kontinuiranih povreda vladavine prava; naglašava važnost toga da se procjene temelje na konkretnim i mjerljivim pokazateljima, uključujući neovisne dokaze o praktičnoj provedbi, kako bi se osigurala preciznija i kvalitativna evaluacija kriterija povezanih s vladavinom prava; podržava povezivanje financijskih instrumenata, uključujući financijska sredstva za oporavak, s poštovanjem glavnih ključnih etapa i načela vladavine prava te poziva Komisiju da usvoji sustavniji, predvidljiviji i transparentniji pristup zamrzavanju ili odmrzavanju financijskih sredstava na temelju objektivnih kriterija; ponovno izražava žaljenje i ozbiljnu zabrinutost u pogledu zakonitosti odluke Komisije u kojoj je zaključeno da je u Mađarskoj horizontalni uvjet Povelje koji omogućuje provedbu ispunjen u pogledu neovisnosti pravosuđa, što je mađarskim vlastima omogućilo da počnu tražiti povrat sredstava iz fondova Unije u iznosu do otprilike 10,2 milijarde EUR; potiče Komisiju da u sve proračunske instrumente i postupke uključi uvjete demokracije, vladavine prava i temeljnih prava te da ih nadzire i štiti, kao i da prema potrebi dodatno i bez odgode primjenjuje Uredbu o uvjetovanosti u pogledu vladavine prava; poziva Komisiju da, uzimajući u obzir razvoj događaja u međuvremenu, poduzme korake prema potpunoj provedbi preporuka Parlamenta o uspostavi mehanizma EU-a za demokraciju, vladavinu prava i temeljna prava iz njegove rezolucije od 25. listopada 2016.[footnoteRef:1] te da da se pobrine da procjene kriterija povezanih s vladavinom prava budu vremenski ograničene te da zaključci izvještaja budu povezani s obvezujućim mjerama koje će biti preciznije i više kvalitativne prirode nego što je to trenutačno slučaj te da se ne temelje samo na zakonodavnim izmjenama, već i na stvarnim i neovisnim dokazima o njihovoj provedbi u praksi; [1:  Rezolucija Europskog parlamenta od 25. listopada 2016. s preporukama Komisiji o uspostavi mehanizma EU-a za demokraciju, vladavinu prava i temeljna prava (2015/2254(INL)) (SL C 215, 19.6.2018., str. 162.).] 

6.	ponavlja svoju veliku zabrinutost zbog kašnjenja u postupcima Komisije za odobravanje pristupa dokumentima; potiče Komisiju da poduzme hitne i konkretne korake kako bi se brzo riješili ti nedostatci, u skladu s preporukama Parlamenta, i da osigura da se pristup dokumentima pruža pravodobno, učinkovito i transparentno;
7.	i dalje izražava duboko žaljenje zbog izostanka izvršnih mjera i daljnjih zakonodavnih mjera Komisije u vezi s preporukama Parlamenta o uporabi Pegasusa i ekvivalentnog špijunskog softvera te uspostavi mehanizma EU-a za demokraciju, vladavinu prava i temeljna prava u obliku međuinstitucijskog sporazuma; upućuje hitan poziv Komisiji da poštuje načelo lojalne suradnje među institucijama Unije i da u skladu s time postupi u skladu s preporukama Parlamenta; nadalje upućuje poziv Komisiji da bez nepotrebne odgode predstavi akcijski plan za sprečavanje zlouporabe špijunskog softvera u Uniji, pri čemu treba iskoristiti sva dostupna zakonodavna i nezakonodavna sredstva predviđena Ugovorima.

</RepeatBlock-Dec>

